Кірмаш скончваўся, табар рыхтаваў свае кібіткі. Але раптам да Міхая дайшлі трывожныя чуткі: нездалёк ад Зэльвы спыніўся яшчэ адзін табар. Міхай не ведаў гэтых цыганоў і апасаўся, што яны належаць да варожага племені. Стары паслаў трох ромаў, каб яны даведаліся пра тое. Сярод іх быў і Мата. Усе з хваляваннем чакалі іх вяртання, таму не адразу заўважылі, што знікла Росіца.